**OBRAZLOŽENJE**

**UZ NACRT PRIJEDLOGA**

 **ODLUKE O POSTUPKU I VISINI NAKNADE ZA OSNIVANJE PRAVA SLUŽNOSTI I PRAVA GRAĐENJA NA NEKRETNINAMA U VLASNIŠTVU GRADA SLATINE**

Pravni temelj za donošenje Odluke o postupku i visini naknade za osnivanje prava služnosti i prava građenja na nekretninama u vlasništvu Grada Slatinesu:

* Članak 1. stavak 3. ***Odluke o raspolaganju nekretninama u vlasništvu Grada Slatine i stjecanju stvarnih i drugih prava u korist Grada Slatine*** (Službeni glasnik Grada, broj 5/19), koji propisuje da će se postupak i visina naknade za osnivanje prava služnosti i prava građenja na nekretninama u vlasništvu Grada te korištenje gradskih nekretnina na temelju prava puta za elektroničku komunikacijsku infrastrukturu uređuju se posebnom odlukom Gradskog vijeća
* ***Zakon o vlasništvu i drugim stvarnim pravima*** (Narodne novine, broj 91/96, 68/98, 137/99, 22/00, 73/00, 129/00, 114/01, 79/06, 141/06, 146/08, 38/09, 153/09, 143/12, 152/14 i 81/15 – pročišćeni tekst) – dijelovi o pravu služnosti i pravu građenja te članak 35. koji propisuje da ovlasti za raspolaganje, upravljanje i korištenje stvarima u vlasništvu jedinica lokalne i područne (regionalne) samouprave imaju tijela jedinica lokalne i područne (regionalne) samouprave određena propisom o ustrojstvu lokalne i područne (regionalne) samouprave, osim ako posebnim zakonom nije drukčije određeno te da pravne osobe javnoga prava koje su nositelji prava vlasništva imaju kao vlasnici u pravnim odnosima jednak položaj kao i privatni vlasnici, ako zakonom nije što drugo određeno.

Odlukom o postupku i visini naknade za osnivanje prava služnosti i prava građenja na nekretninama u vlasništvu Grada Slatine utvrđuje se:

1. postupak za osnivanje prava služnosti na javnim površinama u vlasništvu Grada Slatine u svrhu izgradnje, polaganja i održavanja vodova i pripadajućih objekata na vodovima te potrebnih prilaza (staza i sl.) do vodova;
2. postupak za osnivanje prava služnosti na nekretninama u vlasništvu Grada Slatine koje nisu javna površina;
3. postupak za osnivanje prava građenja na građevinskom zemljištu u vlasništvu Grada Slatine u svrhu građenja poslovnih, gospodarskih, društvenih, infrastrukturnih i drugih građevina, za koje je sukladno propisima koji uređuju prostorno uređenje i gradnju formirana građevna čestica.

S obzirom na to da se navedenom Odlukom utječe na interese građana na području Grada Slatine, savjetovanje i uključivanje javnosti u postupak njenog donošenja provodi se u svrhu prikupljanja informacija o stavovima, primjedbama i prijedlozima zainteresirane javnosti.